એનસીબી સૂત્રો પાસેથી મળતી માહિતી મુજબ શિયાળાની શરૂઆત થતાં યુવાનોમાં ડ્રગ્સની ડિમાન્ડ વધી જાય છે. જેથી શહેરના ડ્રગ ડીલરો બહારથી કીમતી ડ્રગ્સ અને ચરસ મગાવતા હોય છે. ગુજરાત નાર્કોટિકસ કંટ્રોલ બ્યૂરો દ્વારા આવી ડીલ પર નજર રાખવામાં આવી રહી હતી. દરમ્યાનમાં એનસીબીની ટીમને બાતમી મળી હતી કે કાશ્મીરી યુવક ફલાઇટમાં કરોડોનું ચરસ લઇને અમદાવાદ એરપોર્ટ પર ઊતરવાનો છે. જેના આધારે આજે વહેલી સવારે આવેલી ઇન્ડિગોની ફલાઇટમાંથી ઊતરેલા કાશ્મીરી યુવકની અટકાયત કરી પૂછપરછ કરાતાં તેની પાસેથી સફરજનના થેલા મળી આવ્યા હતા. જેની અંદર તપાસ કરતાં શુદ્ધ ક્વોલિટીનું આશરે દસ કિલો કીમતી ચરસ મળી આવ્યું હતું.